CELEX: 32021D0874
Language: el
Date: 2021-05-26 00:00:00
Title: Απόφαση (ΕΕ) 2021/874 της Ευρωπαϊκής Κεντρικής Τράπεζας της 26ης Μαΐου 2021 που τροποποιεί την απόφαση (ΕΕ) 2019/1743 σχετικά με τον εκτοκισμό των πλεοναζόντων αποθεματικών και ορισμένων καταθέσεων (ΕΚΤ/2021/25)

31.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 191/43
               
            
         ΑΠΟΦΑΣΗ (ΕΕ) 2021/874 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 26ης Μαΐου 2021
         που τροποποιεί την απόφαση (ΕΕ) 2019/1743 σχετικά με τον εκτοκισμό των πλεοναζόντων αποθεματικών και ορισμένων καταθέσεων (ΕΚΤ/2021/25)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση και τα άρθρα 17 ως 19,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση C(2021) 2502 final της Επιτροπής, της 14ης Απριλίου 2021, για τη θέσπιση των αναγκαίων ρυθμίσεων για τη διαχείριση των δανειοληπτικών πράξεων βάσει της απόφασης (ΕΕ, Ευρατόμ) 2020/2053 του Συμβουλίου και για τις δανειοδοτικές πράξεις που αφορούν δάνεια χορηγούμενα βάσει του άρθρου 15 του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου (1) ρυθμίζει μεταξύ άλλων τη διαχείριση δανειοληπτικών πράξεων στο πλαίσιο του NextGenerationEU, το οποίο εγκρίθηκε με σκοπό τη χρηματοδότηση πρωτοβουλιών για την ανάκαμψη από την κρίση της COVID-19, διευκολύνοντας παράλληλα την πράσινη και ψηφιακή μετάβαση της οικονομίας της Ένωσης.
                  
               
                     (2)
                  
                  
                     Το διοικητικό συμβούλιο θεωρεί ότι τα προληπτικά ταμειακά διαθέσιμα που τηρούνται σε ειδικό λογαριασμό στην Ευρωπαϊκή Κεντρική Τράπεζα (ΕΚΤ) σύμφωνα με το άρθρο 13 παράγραφος 2 της εκτελεστικής απόφασης C(2021) 2502 final θα πρέπει να εξαιρεθούν από τις ρυθμίσεις περί αρνητικών επιτοκίων.
                  
               
                     (3)
                  
                  
                     Σύμφωνα με το άρθρο 22 της εκτελεστικής απόφασης C (2021) 2502 final, οι δανειοληπτικές και δανειοδοτικές πράξεις και οι πράξεις διαχείρισης χρέους στο πλαίσιο του NextGenerationEU δεν θα υλοποιηθούν πριν από την ημερομηνία έναρξης ισχύος της απόφασης (ΕΕ, Ευρατόμ) 2020/2053 του Συμβουλίου. Ωστόσο, δεδομένου ότι οι πράξεις αυτές στο πλαίσιο του NextGenerationEU αναμένεται να αρχίσουν εντός του Ιουνίου 2021, καθίσταται αναγκαία η προπαρασκευή του νομικού πλαισίου της ΕΚΤ για την υλοποίησή τους και συνακόλουθα καθίσταται σκόπιμη η τροποποίηση της απόφασης (ΕΕ) 2019/1743 (ΕΚΤ/2019/31) πριν από την ημερομηνία έναρξης ισχύος της απόφασης (ΕΕ, Ευρατόμ) 2020/2053 του Συμβουλίου, ώστε να προβλεφθούν οι ως άνω εξαιρέσεις. Επομένως, η παρούσα απόφαση θα πρέπει να τεθεί σε ισχύ χωρίς καθυστέρηση.
                  
               
                     (4)
                  
                  
                     Για τους λόγους αυτούς η απόφαση (ΕΕ) 2019/1743 (ΕΚΤ/2019/31) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποίηση
            Το άρθρο 2 της απόφασης (ΕΕ) 2019/1743 (ΕΚΤ/2019/31) αντικαθίσταται από το ακόλουθο κείμενο:
            
               
                  «Άρθρο 2
                  Εκτοκισμός ορισμένων καταθέσεων που τηρούνται στην ΕΚΤ
                  
                     1.   Λογαριασμοί που τηρούνται στην ΕΚΤ σύμφωνα με την απόφαση ΕΚΤ/2003/14 της Ευρωπαϊκής Κεντρικής Τράπεζας (*1), την απόφαση ΕΚΤ/2010/31 της Ευρωπαϊκής Κεντρικής Τράπεζας (*2), την απόφαση ΕΚΤ/2010/17 της Ευρωπαϊκής Κεντρικής Τράπεζας (*3) και τον κανονισμό (ΕΕ) 2020/672 του Συμβουλίου (*4) εξακολουθούν να εκτοκίζονται με το επιτόκιο της διευκόλυνσης αποδοχής καταθέσεων. Ωστόσο, όταν παρίσταται ανάγκη τήρησης καταθέσεων στους εν λόγω λογαριασμούς πριν από την ημερομηνία υποχρεωτικής διενέργειας πληρωμής βάσει των διατάξεων νόμου ή σύμβασης που διέπουν τη σχετική διευκόλυνση, στη διάρκεια της περιόδου που μεσολαβεί ως τη διενέργεια της πληρωμής οι καταθέσεις αυτές εκτοκίζονται με βάση το υψηλότερο εκ του επιτοκίου της διευκόλυνσης αποδοχής καταθέσεων ή επιτοκίου μηδέν τοις εκατό.
                  
                  
                     2.   Ο ειδικός λογαριασμός που τηρείται στην ΕΚΤ σύμφωνα με το άρθρο 13 παράγραφος 2 της εκτελεστικής απόφασης C(2021) 2502 final της Επιτροπής, της 14ης Απριλίου 2021, για τη θέσπιση των αναγκαίων ρυθμίσεων για τη διαχείριση των δανειοληπτικών πράξεων βάσει της απόφασης (ΕΕ, Ευρατόμ) 2020/2053 του Συμβουλίου και για τις δανειοδοτικές πράξεις που αφορούν δάνεια χορηγούμενα βάσει του άρθρου 15 του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου (*5) για τους σκοπούς των προληπτικών ταμειακών διαθεσίμων που αναφέρονται στο εν λόγω άρθρο εκτοκίζεται με βάση το υψηλότερο εκ του επιτοκίου της διευκόλυνσης αποδοχής καταθέσεων ή επιτοκίου μηδέν τοις εκατό, εκτός εάν το συνολικό ποσό των καταθέσεων που τηρούνται στον ειδικό αυτό λογαριασμό υπερβαίνει τα 20 δισεκατομμύρια ευρώ, οπότε το καθ’ υπέρβασή αυτού ποσό εκτοκίζεται με βάση το επιτόκιο της διευκόλυνσης αποδοχής καταθέσεων.
                  
               
            
         
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 26 Μαΐου 2021.
            
               
                  Για το Διοικητικό Συμβούλιο της ΕΚΤ
               
               
                  Η Πρόεδρος της ΕΚΤ
               
               Christine LAGARDE
            
         
         
            (1)  C(2021) 2502 final.